Un soldat ucrainean care luptă într-un punct cheie al frontului din estul țării a povestit pentru Associated Press cum peste 100 dintre camarazii săi au fost uciși sau au dispărut în timp ce se străduiau să construiască fortificații sub tirul intens al Rusiei.
Soldatul, din Brigada mecanizată separată 67 din Ucraina, a vorbit cu agenția de presă sub rezerva anonimatului pentru a descrie situația complicată de pe linia frontului.
Potrivit Associated Press, brigada sa a fost rotită la mijlocul lunii martie, pentru a menține o poziție la mai puțin de trei kilometri de orașul strategic Ceasiv Iar, din Donețk.
Însă în loc de adăposturile, labirintul de tranșee și pozițiile de tragere pe care le aștepta, militarul a găsit o serie de gropi care abia dacă erau suficient de mari pentru a permite soldaților ucraineni să se ascundă în timpul barajelor de artilerie.
„Mi-ar fi greu să le descriu drept poziții”, a declarat el.
- Zeci de mii de soldați ruși aruncați în luptă chiar acum pentru marele premiu dorit de Moscova: „Este centrul de greutate al apărării ucrainene” - HARTĂ
Când brigada a intrat sub focul rusesc, „soldații ieșeau din gropi și începeau să sape unul în direcția celuilalt, astfel încât să existe cel puțin o legătură între ei”, a spus militarul.
Dar terenul era atât de nisipos încât pozițiile se prăbușeau imediat ce erau lovite de obuze, conform AP.
Neavând unde să se adăpostească și fără mijloace de a contracara barajul rusesc, soldații au fost nevoiți să se retragă.
Mai mult de 100 de soldați au fost declarați morți sau dispăruți, inclusiv comandanți de departament, comandanți de pluton, comandanți de companie și sergenți, a declarat soldatul.
„Am pierdut întregul schelet al brigăzii”, a spus el.
Planuri întârziate
Brigada implicată în aceste evenimente a fost dizolvată de Statul Major General al Ucrainei în urma retragerii sale la începutul lunii aprilie, comandanții afirmând că nu aveau resursele necesare pentru a reuși, conform Associated Press.
Episodul ilustrează nu numai superioritatea Rusiei în materie de armament, dar și greșelile strategice ale Kievului, au spus soldații.
În așteptarea ofensivei ucrainene din vara anului trecut, rușii au construit fortificații solide și au reușit să stopeze avansul trupelor Kievului.
- Ce înseamnă că Rusia și-a intensificat atacurile împotriva Ucrainei: Câte rachete, drone și bombe ghidate a folosit Kremlinul în doar o luna - Zelenski
În schimb, ucrainenii au întârziat mult cu construirea pozițiilor defensive în anumite puncte ale frontului.
După căderea Avdiivka, Kievul s-a grăbit să construiască tranșee fortificate cu beton, poziții de tragere și alte baricade pe linia frontului. Dar bombardamentele rusești neîncetate, lipsa de echipament și birocrația paralizantă afectează construcția pe întregul front vast de 1.000 de kilometri.
„A existat o lipsă de responsabilitate. Oamenii nu au înțeles că fortificațiile îți pot salva viața dacă le faci din timp”, a declarat pentru Associated Press Oleksandr, un comandant adjunct de infanterie din cadrul brigăzii 47 din Avdiivka.
Situația sumbră din Ceasiv Iar
Situația din jurul orașului Ceasiv Iar a devenit disperată pentru Ucraina, Rusia lansând bombe glisante asupra pozițiilor ucrainene cu efect devastator și depășind forțele ucrainene într-un raport de 10 la 1.
Orașul este considerat un premiu important pentru Moscova, comandanții ucraineni de rang înalt susținând că statul major rus a ordonat forțelor sale să îl cucerească până pe 9 mai, când Rusia sărbătorește sfârșitul celui de-Al Doilea Război Mondial.
Importanța micului oraș este în primul rând strategică, spun analiștii și militarii ucraineni. O retragere ucraineană din Ceasiv Iar ar putea pune în pericol întreaga apărare a regiunilor Donețk și Luhansk, cunoscute colectiv sub numele de Donbas.
Potrivit unei evaluări a Institutului pentru Studiul Războiului (ISW), forțele rusești încearcă să profite de o breșă tactică la nord-vest de Avdiivka pentru a crea o breșă mai mare și a cuceri Ceasiv Iar înainte ca ajutorul american pentru Ucraina să ajungă pe linia frontului.
ISW a avertizat că orice redistribuire a unităților rusești în zonă ar pune forțele ucrainene sub o presiune „din ce în ce mai mare”.
Până la 25.000 de soldați ruși au fost desfășurați în apropierea orașului în ultimele săptămâni, potrivit unui purtător de cuvânt al forțelor terestre ucrainene din est.